Få timer efter nytår, onsdag den 1. januar 2020 cirka klokken 04:50, fandt et knivstikkeri sted på Boulevarden i Aalborg i krydset ved Danmarksgade. To personer indlod sig i slagsmål på gaden, hvorefter den ene trak en kniv og stak modparten. De to personer kendte hinanden på forhånd. Det oplyser Nordjyllands Politi i en pressemeddelelse. - Vi har bedt den formodede gerningsmand til knivstikkeriet om at henvende sig til os. Det opfordrer vi ham fortsat til, og samtidig beder vi nu offentligheden om information, der kan føre til, at vi kan anholde pågældende, forklarer politikommissær Martin Rolighed, Nordjyllands Politi. Politiet opfordrer borgere, der genkender Abdulkadir Mahdi Hussain eller ved, hvor han befinder sig, til at ringe til Nordjyllands Politi på tlf. 114. Man skal ikke selv rette kontakt til efterlyste.

Referat:
I forbindelse med et knivstikkeri i Aalborg 1. januar 2020 efterlyser politiet nu en formodet gerningsmand.